VALSTYBINĖS MOKESČIŲ INSPEKCIJOS

PRIE LIETUVOS RESPUBLIKOS FINANSŲ MINISTERIJOS

VIRŠININKAS

ĮSAKYMAS

DĖL VALSTYBINĖS MOKESČIŲ INSPEKCIJOS PRIE LIETUVOS RESPUBLIKOS FINANSŲ MINISTERIJOS VIRŠININKO 2005 M. GRUODŽIO 21 D. ĮSAKYMO NR. VA-90 ,,DĖL APSKAIČIUOTŲ IR IŠMOKĖTŲ IŠMOKŲ, IŠSKAIČIUOTO IR Į BIUDŽETĄ SUMOKĖTO PAJAMŲ MOKESČIO bei privalomojo sveikatos draudimo įmokų PAŽYMOS PILDYMO IR IŠDAVIMO TAISYKLIŲ PATVIRTINIMO“ PAKEITIMO

2014 m. gegužės 14 d. Nr. VA-29

Vilnius

P a k e i č i u Apskaičiuotų ir išmokėtų išmokų, išskaičiuoto ir į biudžetą sumokėto pajamų mokesčio bei privalomojo sveikatos draudimo įmokų pažymos pildymo ir išdavimo taisykles, patvirtintas Valstybinės mokesčių inspekcijos prie Lietuvos Respublikos finansų ministerijos viršininko 2005 m. gruodžio 21 d. įsakymu Nr. VA-90 ,,Dėl Apskaičiuotų ir išmokėtų išmokų, išskaičiuoto ir į biudžetą sumokėto pajamų mokesčio pažymos pildymo ir išdavimo taisyklių patvirtinimo“, ir jas išdėstau nauja redakcija (pridedama).

Viršininkas	Modestas Kaseliauskas

PATVIRTINTA

Valstybinės mokesčių inspekcijos prie

Lietuvos Respublikos finansų ministerijos viršininko 2005 m. gruodžio 21 d. įsakymu Nr. VA-90

(Valstybinės mokesčių inspekcijos prie

Lietuvos Respublikos finansų ministerijos viršininko 2014 m. gegužės 14 d. įsakymo Nr. VA–29 redakcija)

APSKAIČIUOTŲ IR IŠMOKĖTŲ IŠMOKŲ, IŠSKAIČIUOTO IR Į BIUDŽETĄ SUMOKĖTO PAJAMŲ MOKESČIO bei privalomojo sveikatos draudimo įmokų PAŽYMOS PILDYMO IR IŠDAVIMO TAISYKLĖS

I SKYRIUS

BENDROSIOS NUOSTATOS

1. Apskaičiuotų ir išmokėtų išmokų, išskaičiuoto ir į biudžetą sumokėto pajamų mokesčio bei privalomojo sveikatos draudimo įmokų pažymos pildymo ir išdavimo taisyklės (toliau – Taisyklės) nustato Apskaičiuotų ir išmokėtų išmokų, išskaičiuoto ir į biudžetą sumokėto pajamų mokesčio bei privalomojo sveikatos draudimo įmokų pažymos (toliau – Pažyma) pildymo ir išdavimo tvarką.

2. Taisyklės parengtos, vadovaujantis Lietuvos Respublikos gyventojų pajamų mokesčio įstatymo (toliau – Įstatymas) 33 straipsnio 1 ir 3 dalių bei Lietuvos Respublikos sveikatos draudimo įstatymo 18 straipsnio 1 dalies nuostatomis.

3. Taisyklėse vartojamos sąvokos atitinka Įstatyme ir kituose teisės aktuose vartojamas sąvokas.

4. Pažymą (Taisyklių 1 priedas) pildo ir gyventojams išduoda apskaičiuotas ir išmokėtas išmokas (toliau – Išmokos) išmokėjęs Lietuvos vienetas, nuolatinis Lietuvos gyventojas, užsienio vienetas, vykdantis veiklą per nuolatinę buveinę Lietuvoje, nenuolatinis Lietuvos gyventojas, vykdantis individualią veiklą per nuolatinę bazę Lietuvoje (toliau – mokestį išskaičiuojantis asmuo).

5. Mokestį išskaičiuojantis asmuo gyventojams apie jiems išmokėtas Išmokas išduoda pavyzdinės formos Pažymą arba gali išduoti laisvos formos pažymą, kurioje turi būti nurodyti visi Pažymos rekvizitai.

6. Mokestį išskaičiuojantis asmuo Pažymoje įrašo duomenis apie Išmokas, pagal mokesčio mokėjimo tvarką priskiriamas gyventojo A klasės pajamoms, taip pat gyventojo prašymu gali įrašyti ir duomenis apie Išmokas, pagal mokesčio mokėjimo tvarką priskiriamas gyventojo B klasės pajamoms.

7. Pažymoje piniginės sumos turi būti nurodomos nustatytais Lietuvos Respublikos piniginiais vienetais (toliau – piniginiai vienetai) to mokestinio laikotarpio, kurio Pažyma išduodama:

7.1. išmokėtų Išmokų sumos, neapmokestinamojo pajamų dydžio (toliau – NPD) ir papildomo neapmokestinamojo pajamų dydžio (toliau – PNPD) sumos turi būti įrašomos piniginiais vienetais ir piniginio vieneto dalimis;

7.2. išskaičiuotos, sumokėtos į biudžetą, mokestį išskaičiuojančio asmens savo lėšomis už gyventoją sumokėtos pajamų mokesčio ir privalomojo sveikatos draudimo (toliau – PSD) įmokų sumos turi būti įrašomos piniginiais vienetais be piniginio vieneto dalių: 49 piniginio vieneto dalys ir mažiau – atmetamos, 50 piniginio vieneto dalių ir daugiau – laikomi 1 piniginiu vienetu.

8. Pažymoje įrašyti duomenys turi sutapti su duomenimis, įrašytais:

8.1. Mėnesinės pajamų mokesčio nuo A klasės pajamų deklaracijos (FR0572 forma) FR0572A arba FR0572U prieduose, patvirtintuose Valstybinės mokesčių inspekcijos prie Lietuvos Respublikos finansų ministerijos viršininko 2004 m. sausio 15 d. įsakymu Nr. VA-7 „Dėl Mėnesinės pajamų mokesčio nuo A klasės pajamų deklaracijos formos, jos priedų formų bei jų pildymo ir pateikimo taisyklių patvirtinimo“;

8.2. Metinės A klasės išmokų, nuo jų išskaičiuoto ir sumokėto pajamų mokesčio deklaracijos (FR0573 forma) FR0573A arba FR0573U prieduose, patvirtintuose Valstybinės mokesčių inspekcijos prie Lietuvos Respublikos finansų ministerijos viršininko 2004 m. liepos 26 d. įsakymu Nr. VA-145 „Dėl Metinės A klasės išmokų, nuo jų išskaičiuoto ir sumokėto pajamų mokesčio deklaracijos formos, jos priedų formų bei jų pildymo ir teikimo taisyklių patvirtinimo“, jeigu išduodama laikotarpio, sutampančio su minėtos deklaracijos pateikimo laikotarpiu, Pažyma;

8.3. Gyventojams išmokėtų išmokų, pagal mokesčio mokėjimo tvarką priskiriamų B klasės pajamoms, pažymos FR0471 formoje, patvirtintoje Valstybinės mokesčių inspekcijos prie Lietuvos Respublikos finansų ministerijos viršininko 2003 m. rugpjūčio 29 d. įsakymu Nr. V-238 „Dėl gyventojams išmokėtų išmokų, pagal mokesčio mokėjimo tvarką priskiriamų B klasės pajamoms, pažymos FR0471 formos, jos užpildymo ir pateikimo taisyklių patvirtinimo“.

II SKYRIUS

PAŽYMOS PILDYMAS

9. Pažymoje įrašoma:

9.1. mokestį išskaičiuojančio asmens pavadinimas arba vardas, pavardė. Vardas ir pavardė įrašomi tada, kai mokestį išskaičiuojantis asmuo yra nuolatinis Lietuvos gyventojas arba nenuolatinis Lietuvos gyventojas, vykdantis individualią veiklą per nuolatinę bazę Lietuvoje;

9.2. mokestį išskaičiuojančio asmens buveinės (jei mokestį išskaičiuojantis asmuo yra Lietuvos vienetas arba užsienio vieneto nuolatinė buveinė Lietuvoje) arba nuolatinės gyvenamosios vietos (jei mokestį išskaičiuojantis asmuo yra nuolatinis Lietuvos gyventojas), arba gyvenamosios vietos (jei mokestį išskaičiuojantis asmuo yra nenuolatinis Lietuvos gyventojas, vykdantis individualią veiklą per nuolatinę bazę Lietuvoje), arba nuolatinės bazės įregistravimo vietos (jei mokestį išskaičiuojantis asmuo yra nenuolatinis Lietuvos gyventojas, vykdantis individualią veiklą per nuolatinę bazę Lietuvoje, kuris gyvenamosios vietos Lietuvoje neturi) adresas;

9.3. mokestį išskaičiuojančio asmens telefono numeris (jeigu mokestį išskaičiuojantis asmuo turi telefoną);

9.4. mokestį išskaičiuojančio asmens elektroninio pašto adresas (jeigu mokestį išskaičiuojantis asmuo turi elektroninį paštą);

9.5. mokestį išskaičiuojančio asmens mokesčių mokėtojo identifikacinis numeris (kodas):

9.5.1. kai Išmokas gyventojams išmoka Lietuvos vienetas ar užsienio vienetas per nuolatinę buveinę Lietuvoje, turi būti įrašomas tokio vieneto ar nuolatinės buveinės mokesčių mokėtojo identifikacinis numeris (kodas);

9.5.2. kai Išmokas gyventojams išmoka nuolatinis Lietuvos gyventojas, turi būti įrašomas jo mokesčių mokėtojo identifikacinis numeris (asmens kodas);

9.5.3. kai Išmokas gyventojams išmoka nenuolatinis Lietuvos gyventojas, vykdantis individualią veiklą per nuolatinę bazę Lietuvoje, turi būti įrašomas tokiam gyventojui suteiktas (t. y. suteiktas Valstybinėje mokesčių inspekcijoje (toliau – VMI), registruojant individualią veiklą per nuolatinę bazę Lietuvoje) mokesčių mokėtojo identifikacinis numeris (kodas).

9.6. pildymo data (metai, mėnuo, diena);

9.7. registracijos numeris pagal mokestį išskaičiuojančio asmens nusistatytą dokumentų registravimo tvarką.

9.8. gyventojo, kuriam išduodama Pažyma, vardas, pavardė. Kai gyventojas turi kelis vardus ir/ar pavardes, tai įrašomi visi vardai ir pavardės;

9.9. gyventojo mokesčių mokėtojo identifikacinis numeris (kodas).

Tais atvejais, kai mokestį išskaičiuojantis asmuo pagal gyventojo išrašytą apskaitos dokumentą negali nustatyti jo mokesčių mokėtojo identifikacinio numerio (kodo), o tik pridėtinės vertės mokesčio (toliau – PVM) mokėtojo kodą, gali būti nurodomas PVM mokėtojo kodas. PVM mokėtojo kodas turi būti nurodomas su prefiksu LT (pavyzdžiui, LT000000000000).

Tais atvejais, kai gyventojas neturi mokesčių mokėtojo identifikacinio numerio (kodo) ir (ar) negali būti nurodomas jo PVM mokėtojo kodas, turi būti nurodoma jo asmens tapatybę patvirtinančio dokumento serija ir numeris (tarp dokumento serijos ir numerio simbolių paliekama po vieną tuščią langelį);

9.10. tos savivaldybės kodas, kurią gyventojas mokestį išskaičiuojančiam asmeniui nurodė, vadovaudamasis Lietuvos gyventojo gyvenamosios vietos savivaldybės pranešimo (nurodymo) mokestį išskaičiuojančiam asmeniui taisyklėse, patvirtintose Valstybinės mokesčių inspekcijos prie Lietuvos Respublikos finansų ministerijos viršininko 2003 m. gruodžio 19 d. įsakymu Nr. V-328 „Dėl Lietuvos gyventojo gyvenamosios vietos savivaldybės pranešimo (nurodymo) mokestį išskaičiuojančiam asmeniui taisyklių patvirtinimo“, nustatyta tvarka. Savivaldybių kodai turi atitikti Taisyklių 8 punkte išvardytuose teisės aktuose nurodytą konkretaus gyventojo gyvenamosios vietos savivaldybės kodą;

9.11. metai (mokestinis laikotarpis, kurio Pažyma išduodama);

9.12. pajamų rūšies kodas. Pajamų rūšies kodas turi atitikti Taisyklių 8 punkte išvardytuose teisės aktuose nurodytą gyventojo gautų pajamų rūšies kodą. Jeigu tam pačiam gyventojui buvo išmokėtos kelių rūšių Išmokos, tai pildoma tiek eilučių, kiek rūšių Išmokų buvo išmokėta.

Tos pačios rūšies išmokėtos Išmokos, apmokestinamos tuo pačiu pajamų mokesčio tarifu, įrašomos viena eilute.

Tais atvejais, kai pateikiami duomenys apie Išmokas už turto pardavimą arba kitokį perleidimą nuosavybėn ir gyventojas pardavė ar perleido nuosavybėn daugiau nei vieną daikto vienetą, tai pildoma tiek eilučių, kiek daikto vienetų gyventojas pardavė arba kitokiu būdu perleido nuosavybėn;

9.13. gyventojui išmokėtų Išmokų suma neatėmus NPD ir PNPD, išskaičiuoto pajamų mokesčio, socialinio draudimo ir PSD įmokų sumų. Išmokos už parduotą turtą įrašomos, neatėmus pajamų mokesčio ir PSD įmokų;

9.14. mėnesių skaičius, kuriais gyventojui per mokestinį laikotarpį buvo taikomas Įstatymo 20 straipsnio 6 dalyje nustatytas didesnis mėnesio NPD. Teisę į didesnį mėnesio NPD turi gyventojas, kuriam nustatytas 30–55 procentų darbingumo lygis, sulaukęs senatvės pensijos amžiaus gyventojas, kuriam nustatytas vidutinių ar nedidelių specialiųjų poreikių lygis, ir gyventojas, kuriam nustatytas vidutinis ar lengvas neįgalumo lygis, arba gyventojas, kuriam nustatytas 0–25 procentų darbingumo lygis, sulaukęs senatvės pensijos amžiaus gyventojas, kuriam nustatytas didelių specialiųjų poreikių lygis, ir gyventojas, kuriam nustatytas sunkus neįgalumo lygis;

9.15. gyventojui taikytas NPD ir PNPD. NPD ir PNPD sumos rašomos atskiruose laukeliuose;

9.16. taikytas pajamų mokesčio tarifas (procentais). Jeigu Išmokos apmokestintos keliais pajamų mokesčio tarifais, tai Pažymoje šios Išmokos įrašomos atskirose eilutėse;

9.17. išskaičiuota pajamų mokesčio suma, tenkanti faktiškai išmokėtoms Išmokoms;

9.18. sumokėta į biudžetą pajamų mokesčio suma;

9.19. mokestį išskaičiuojančio asmens savo lėšomis už gyventoją į biudžetą sumokėta pajamų mokesčio suma, kai pajamų mokesčio sumą, priklausančią išskaičiuoti ir sumokėti į biudžetą nuo gyventojui išmokamų Išmokų, mokestį išskaičiuojantis asmuo sumoka iš savo lėšų;

9.20. išskaičiuota PSD įmokų suma, tenkanti faktiškai išmokėtoms Išmokoms;

9.21. sumokėta į biudžetą PSD įmokų suma;

9.22. mokestį išskaičiuojančio asmens savo lėšomis už gyventoją į biudžetą sumokėta PSD įmokų suma, kai PSD įmokų sumą, priklausančią išskaičiuoti ir sumokėti į biudžetą nuo gyventojui išmokamų Išmokų, mokestį išskaičiuojantis asmuo sumoka iš savo lėšų;

9.23. Pažymoje rašomos tik tos PSD įmokų sumos, kurios yra mokamos į VMI prie FM biudžeto pajamų surenkamąją sąskaitą ir deklaruojamos Mėnesinėje pajamų mokesčio nuo A klasės pajamų deklaracijoje (FR0572 forma).

III SKYRIUS

PAŽYMOS IŠDAVIMAS

10. Mokestį išskaičiuojantis asmuo Pažymą išduoda gyventojo prašymu per 10 darbo dienų nuo prašymo pateikimo dienos.

11. Kai turtą parduoda ar kitokiu būdu perleidžia nuosavybėn keli bendraturčiai, tai turi būti išduodamos atskiros Pažymos. Kiekvieno bendraturčio Pažymoje įrašoma jam išmokėta Išmokos už parduotą turtą suma, nuo šios išmokos išskaičiuota ir į biudžetą sumokėta pajamų mokesčio ir PSD įmokų suma.

12. Pažymą pasirašo:

12.1. Lietuvos vieneto vadovas arba jo įgaliotas asmuo ir vyriausiasis buhalteris (buhalteris) arba apskaitos paslaugas teikiančios įmonės įgaliotas asmuo (jei tai yra numatyta įmonės ir apskaitos paslaugas teikiančios įmonės sutartyje) arba tik neribotos civilinės atsakomybės vieneto savininkas (jei jis pats tvarko apskaitą) – kai Išmokas gyventojams išmoka Lietuvos vienetas.

12.2. nuolatinis Lietuvos gyventojas – kai Išmokas išmoka nuolatinis Lietuvos gyventojas;

12.3. užsienio vieneto įgaliotas asmuo – kai Išmokas išmoka užsienio vienetas, vykdantis veiklą per nuolatinę buveinę Lietuvoje;

12.4. nenuolatinis Lietuvos gyventojas, vykdantis individualią veiklą per nuolatinę bazę Lietuvoje, ar jo įgaliotas asmuo – kai Išmokas išmoka nenuolatinis Lietuvos gyventojas, vykdantis individualią veiklą per nuolatinę bazę Lietuvoje.

12.5. Mažosios bendrijos vadovas − kai mažoji bendrija turi vienasmenį valdymo organą, mažosios bendrijos atstovas − kai mažosios bendrijos narių susirinkimas yra mažosios bendrijos valdymo organas, mažosios bendrijos narys − kai mažosios bendrijos narių susirinkimas yra mažosios bendrijos valdymo organas ir joje yra vienas narys.

13. Nustačius, kad Pažymoje įrašyti klaidingi duomenys, ją išdavęs mokestį išskaičiuojantis asmuo gyventojui išduoda naują Pažymą.

IV SKYRIUS

BAIGIAMOSIOS NUOSTATOS

14. Šių Taisyklių turi laikytis mokestį išskaičiuojantys asmenys, išduodantys gyventojams Pažymas.

15. Mokestį išskaičiuojantis asmuo, į Pažymą įrašęs neteisingus duomenis, atsako Lietuvos Respublikos teisės aktų nustatyta tvarka.

______________

Apskaičiuotų ir išmokėtų išmokų, išskaičiuoto ir į biudžetą sumokėto pajamų mokesčio bei privalomojo sveikatos draudimo įmokų pažymos pildymo ir išdavimo taisyklių

1 priedas

(Apskaičiuotų ir išmokėtų išmokų, išskaičiuoto ir į biudžetą sumokėto pajamų mokesčio bei privalomojo sveikatos draudimo įmokų pažymos pavyzdys)

(mokestį išskaičiuojančio asmens pavadinimas arba vardas, pavardė)

(mokestį išskaičiuojančio asmens buveinės arba nuolatinės gyvenamosios vietos adresas, telefono numeris, elektroninio pašto adresas)

(mokestį išskaičiuojančio asmens identifikacinis numeris)

APSKAIČIUOTŲ IR IŠMOKĖTŲ IŠMOKŲ, IŠSKAIČIUOTO IR Į BIUDŽETĄ SUMOKĖTO
PAJAMŲ MOKESČIO BEI PRIVALOMOJO SVEIKATOS DRAUDIMO ĮMOKŲ PAŽYMA

_________________________ ________________________

(pildymo data) (registracijos numeris)

__________________________________________________________________ __________________

(gyventojo vardas, pavardė, mokesčių mokėtojo identifikacinis kodas) (savivaldybės kodas)

už_____________________metus

(metai)

Eil. Nr.	Pajamų rūšies kodas*	Išmokėta išmokų suma**	Mėnesių skaičius****	Taikytas NPD	Taikytas PNPD	Pajamų mokesčio tarifas*** (proc.)	Išskaičiuota pajamų mokesčio suma	Sumokėta į biudžetą pajamų mokesčio suma	Mokestį išskaičiuojančio asmens savo lėšomis už gyventoją į biudžetą sumokėta pajamų mokesčio suma	Išskaičiuota PSD suma	Sumokėta į biudžetą PSD suma	Mokestį išskaičiuojančio asmens savo lėšomis už gyventoją į biudžetą sumokėta PSD suma
1	2	3	4	5	6	7	8	9	10	11	12	13

Vadovas (asmuo) ____________________________________________________________________________

(parašas) (vardas, pavardė)

Vyr. buhalteris (buhalteris) ar įgaliotas asmuo _____________________________________________________________________________

(parašas) (vardas, pavardė)

Svarbu: 3, 5 ir 6 laukeliuose piniginės sumos nurodomos piniginiu vienetu ir piniginio vieneto dalimis;

8-13 laukeliuose piniginės sumos nurodomos piniginiu vienetu be piniginio vieneto dalių.

* Skirtingų pajamų rūšių išmokos įrašomos atskirose eilutėse.

** Įrašoma suma neatėmus NPD, PNPD, soc. draudimo įmokų, pajamų mokesčio ir PSD įmokų.

*** Skirtingu tarifu apmokestinamos išmokos įrašomos atskirose eilutėse. Turto pardavimo/perleidimo atveju išmokos, išmokamos už kelis tokio paties daikto vienetus, įrašomos atskirose eilutėse.

**** Įrašomas mėnesių skaičius, kuriais gyventojui per mokestinį laikotarpį buvo taikomas GPMĮ 20 str. 6 dalyje nustatytas mėnesio NPD.